Povzetek revizijskega poročila   
Pravilnost dela poslovanja Občine Šmarje pri Jelšah

Računsko sodišče je revidiralo pravilnost poslovanja **Občine Šmarje pri Jelšah v letu 2020 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.** Cilj revizije je bil izrek mnenja o pravilnosti poslovanja Občine Šmarje pri Jelšah v letu 2020 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.

Računsko sodišče je o pravilnosti dela poslovanja Občine Šmarje pri Jelšah v letu 2020 izreklo **mnenje s pridržkom,** ker občina ni poslovala v skladu s predpisi in pogodbenimi določili v naslednjih primerih:

* v kadrovskem načrtu za leto 2020 ni prikazala načrtovanih sprememb v številu javnih uslužbencev v letu 2021; župan ni poročal občinskemu svetu o izvrševanju proračuna v prvem polletju tekočega leta; Poročilo o izvrševanju proračuna Občine Šmarje pri Jelšah v obdobju od 1. 1. do 30. 6. 2020 ni bilo popolno;
* v 6 primerih je oddala v najem prostore, za katere ni pripravila posamičnega programa upravljanja oziroma ni imela veljavnega načrta oddaje nepremičnega premoženja v najem; v 1 primeru oddaje prostorov v najem ni objavila namere o oddaji stvarnega premoženja v najem; v 5 primerih ni objavila namere o oddaji stvarnega premoženja v brezplačno uporabo; z 8 uporabniki poslovnih prostorov je sklenila neposredne pogodbe o brezplačni uporabi, čeprav za to niso bili izpolnjeni pogoji; Pravilnika o načinu oddajanja poslovnih prostorov in stavb v najem in določanju najemnin ni uskladila z Zakonom o stvarnem premoženju države in samoupravnih lokalnih skupnosti; s 5 uporabniki poslovnih prostorov je sklenila anekse k pogodbi o brezplačni uporabi, s katerimi je podaljšala čas oddaje v brezplačno uporabo, ne da bi predhodno izvedla nov postopek oddaje v brezplačno uporabo; ni zagotovila pravočasnega in popolnega pobiranja prihodkov od najemnin in uporabnin, ki so jih realizirali javni zavodi, ter izločanja teh prejemkov v proračun;
* dopustila je, da je podizvajalec izvajal dela, preden ga je potrdila z aneksom k pogodbi;
* ni sprejela odloka, v katerem bi podrobneje določila sofinanciranje programov športa; v Letnem programu športa Občine Šmarje pri Jelšah za leto 2020 in javnem razpisu na področju športa je navedla neustrezne programe in področja ter uporabila neustrezna merila (izvajalcem športa je v letu 2020 izplačala sredstva v skupnem znesku 71.075 EUR); v 2 pogodbi o sofinanciranju dejavnosti na področju športa ni vključila protikorupcijske klavzule; 1 prejemniku na drugih področjih delovanja je dodelila in izplačala sredstva v znesku 704 EUR, ne da bi prej izvedla javni razpis;
* ni v celoti izvajala nadzora nad zadolževanjem pravnih oseb javnega sektorja na ravni občine.

Računsko sodišče je Občini Šmarje pri Jelšah podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 6. decembra 2021